INDHOLDSFORTEGNELSE

1............ Indledning. 3

2............ Formålsbestemte indtægter til EGFL.. 3

3............ Bemærkninger angående den foreløbige gennemførelse af EGFL's budget for 2013 4

4............ Forbrug af formålsbestemte indtægter til EGFL.. 6

5............ Konklusioner 6

Bilag 1: || Foreløbigt forbrug af EGFL-bevillinger pr. 31.12.2013

1. Indledning

Den foreløbige gennemførelse af EGFL's budget for 2013 fremgår af vedlagte bilag og forventes at beløbe sig til 45 295,5 mio. EUR. Dette beløb afspejler navnlig EGFL's udgifter under delt forvaltning som angivet af medlemsstaterne mellem den 16. oktober 2012 og den 15. oktober 2013, herunder de beløb, der er korrigeret i forbindelse med EGFL's regnskabsafslutning, og nedsættelser af månedlige betalinger i løbet af regnskabsåret. Det omfatter endvidere et overslag over direkte udgifter på ca. 27,1 mio. EUR, som Kommissionen kan afholde indtil den 31. december 2013.

2. Formålsbestemte indtægter til EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betegnes indtægter fra finansielle korrektioner i forbindelse med efterprøvende regnskabsafslutninger, fra uregelmæssigheder og fra mælkeafgiften som formålsbestemte indtægter til finansiering af EGFL's udgifter. Ifølge disse regler kan formålsbestemte indtægter anvendes til at dække finansieringen af EGFL's udgifter. I tilfælde af at dele af disse indtægter ikke anvendes, vil de automatisk blive fremført til det følgende regnskabsår.[1]

Som allerede nævnt i tidligere rapporter om systemet for tidlig varsling, har Kommissionen oprindeligt anslået de disponible formålsbestemte indtægter i 2013 til 1 533 mio. EUR. Det drejer sig om:

– de formålsbestemte indtægter, der forventedes genereret i løbet af regnskabsåret 2013, som blev anslået til 628 mio. EUR. Der forventedes henholdsvis 389 mio. EUR fra korrektioner i forbindelse med regnskabsafslutningen og 161 mio. EUR fra uregelmæssigheder. Indtægterne fra mælkeafgiften blev anslået til at udgøre 78 mio. EUR.

– de formålsbestemte indtægter, der forventedes fremført fra regnskabsåret 2012 til 2013, blev anslået til 905 mio. EUR.

I budgettet for 2013 afsatte Kommissionen de forventede formålsbestemte indtægter på 1 533 mio. EUR til to ordninger. Det drejer sig om:

– 500 mio. EUR, der blev afsat til driftsfondene for producentorganisationer i sektoren for frugt og grøntsager, og

– 1 033 mio. EUR, der blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 267 mio. EUR og 30 635 mio. EUR i overensstemmelse med Kommissionens forslag. Summen af de vedtagne bevillinger og ovennævnte formålsbestemte indtægter svarer til et samlet skøn over disponible bevillinger på 767 mio. EUR til driftsfondene for producentorganisationer i sektoren for frugt og grøntsager og 31 668 mio. EUR til enkeltbetalingsordningen.

I bilag 1, som viser den foreløbige gennemførelse af 2013-budgettet, findes de budgetbevillinger på vareniveau til sektoren for frugt og grøntsager og sektoren for afkoblet direkte støtte, som nu er vedtaget til disse to ordninger, på henholdsvis 611 mio. EUR og 38 076 mio. EUR uden hensyntagen til ovennævnte formålsbestemte indtægter. Sammen med indtægterne til disse sektorer beløber de vedtagne bevillinger i budgettet for 2013 sig til i alt 1 111 mio. EUR for frugt og grøntsager og 39 109 mio. EUR for afkoblet direkte støtte.

3. Bemærkninger angående den foreløbige gennemførelse af EGFL's budget for 2013

Den foreløbige udnyttelsesgrad for budgettet for 2013 fremgår af bilag 1. I det følgende findes korte bemærkninger til de budgetartikler, der udviser de største afvigelser mellem de faktisk afholdte udgifter og de tilsvarende bevillinger i 2013-budgettet.

3.1. Markedsforanstaltninger

Forbruget af bevillinger til interventioner på landbrugsmarkederne var 421,5 mio. EUR højere sammenlignet med de vedtagne budgetbevillinger, men 78,5 mio. EUR lavere, når de forventede formålsbestemte indtægter på 500 mio. EUR til dette kapitel medregnes. Denne forskel er en nettovirkning af gennemførelsesmønstrene i sektorerne for frugt og grøntsager, vin, svinekød og fjerkræ.

3.1.1. Fødevareprogrammer (-8,6 mio. EUR)

En medlemsstat stødte på gennemførelsesvanskeligheder i slutningen af regnskabsåret, hvilket fører til et lille underforbrug af bevillingerne på budgettet for 2013-fødevareprogrammerne. 2013 er det sidste år for gennemførelse af disse programmer inden for EGFL.

3.1.2. Frugt og grøntsager (+527,1 mio. EUR i forhold til de vedtagne bevillinger)

Dette betydelige overforbrug fremkommer ved, at de afholdte udgifter i denne sektor sammenlignes med de vedtagne bevillinger i 2013-budgettet, som ikke indeholder de formålsbestemte indtægter for denne sektor. Hvis de formålsbestemte indtægter på 500 mio. EUR til denne sektor medregnes (se fodnote * nederst i tabellen i bilaget), stiger de samlede disponible bevillinger imidlertid til 1 111 mio. EUR, og der fremkommer et mindre overforbrug på 27,1 mio. EUR.

Dette overforbrug skyldes de forskellige gennemførelsesniveauer for de ordninger, der finansieres af denne sektors bevillinger.

Med hensyn til producentorganisationernes driftsfonde og skolefrugtordningen afholdt medlemsstaterne færre udgifter end forudset i budgettet.

Medlemsstaterne afholdt dog udgifter til støtte relateret til den foreløbige godkendelse af producentsammenslutninger, som var betydeligt højere end de bevillinger, der var til rådighed for denne ordning på budgettet for 2013.

Udgifter ud over de bevillinger, der er til rådighed til denne sektor, dækkes af de formålsbestemte indtægter til denne sektor og af en overførsel af bevillinger fra andre budgetposter.

3.1.3. Produkter fra vinsektoren (-27,4 mio. EUR)

Dette underforbrug skyldes visse medlemsstaters noget lavere udgifter både til de nationale støtteprogrammer for vin sammenlignet med det budgetterede loft og til rydningsordningen, som finansieres under denne artikel.

3.1.4. Mælk og mejeriprodukter (-12,9 mio. EUR)

Dette underforbrug skyldes medlemsstaternes lavere udgifter til privat oplagring af smør og til skolemælksordningen i forhold til de udgifter, der er forventet i budgettet.

3.1.5. Svinekød, æg og fjerkræ, biavl og andre animalske produkter (-33,5 mio. EUR)

Dette underforbrug skyldes lavere udgifter til restitutioner for eksporteret fjerkræ efter reduktionerne i niveauet for eksportrestitutionerne i oktober 2012 og februar 2013 og den endelige fastsættelse af dem til nul i juli 2013.

3.2. Direkte støtte

Forbruget af bevillinger til direkte støtte var 728,5 mio. EUR højere sammenlignet med de vedtagne budgetbevillinger, men 304,5 mio. EUR lavere, når de 1 033 mio. EUR i forventede formålsbestemte indtægter for dette kapitel medregnes. Denne afvigelse skyldes primært sektoren for afkoblet direkte støtte.

3.2.1. Afkoblet direkte støtte (+768 mio. EUR i forhold til de vedtagne bevillinger)

Dette overforbrug fremkommer ved, at de afholdte udgifter til afkoblet direkte støtte sammenlignes med de vedtagne bevillinger i 2013-budgettet, som ikke indeholder de formålsbestemte indtægter for denne sektor. Hvis de formålsbestemte indtægter på 1 033 mio. EUR til denne sektor medregnes (se fodnote * nederst i tabellen i bilaget), stiger de samlede bevillinger imidlertid til 39 109 mio. EUR, og overforbruget ændres til et underforbrug på -265 mio. EUR.

Dette beskedne nettounderforbrug skyldes hovedsagelig medlemsstaternes uventet lavere udgifter til enkeltbetalingsordningen (SPS). På den anden side har medlemsstaterne overskredet de forventede bevillinger til den generelle arealbetalingsordning (SAPS) en anelse, hvilket fører til et nettounderforbrug på 99,3 % af behovet for afkoblet støtte.

3.2.2. Anden direkte støtte (-38,6 mio. EUR)

Dette underforbrug skyldes hovedsagelig lidt lavere udgifter til de koblede specifikke støtteforanstaltninger i henhold til artikel 68 i Rådets forordning (EF) nr. 73/2009 og omfattende korrektioner, der er rapporteret af nogle medlemsstater i forbindelse med bestemte ordninger. På den anden side blev det budget, der var til rådighed til betalinger af direkte støtte under POSEI, overskredet efter vedtagelsen af Rådets forordning (EU) nr. 228/2013, som godkendte en engangsudbetaling af en præmie til bananproducenter i regnskabsåret 2013.

3.3. Revision af landbrugsudgifter 3.3.1. Afslutning af foregående års regnskaber (+206 mio. EUR)

Kommissionen foreslog i sin ændringsskrivelse for 2013 korrektioner på -56 mio. EUR baseret på den gennemsnitlige udnyttelse for de foregående år, eftersom sådanne korrektioner ikke er forudsigelige. I det nye budgetforslag, som blev udarbejdet i november efter det fejlslåede første forlig, blev dette beløb øget til -100 mio. EUR. Sluttelig vedtog budgetmyndigheden – efter forliget den 5. december 2012 – budgettet for 2013, hvor beløbet blev endeligt fastsat til -200 mio. EUR.

Kommissionens afgørelser vedrørende regnskabsafslutningen for 2013 afstedkom positive korrektioner til fordel for medlemsstaterne på ca. 6 mio. EUR. Yderligere korrektioner på omkring -2,5 mio. EUR som følge af medlemsstaternes manglende overholdelse af betalingsfrister blev forelagt Komitéen for Landbrugsfondene i november 2013. Virkningen af denne beslutning afspejles ikke i størrelsen af den foreløbige gennemførelse i bilag 1. Derfor beløber de samlede nettokorrektioner som foreslået af Kommissionen sig til 3,5 mio. EUR og ikke til 6 mio. EUR som anført i tabellen i bilag I.

Efter at Kommissionen har lagt ovennævnte nettokorrektioner til det beløb på -200 mio. EUR, der blev vedtaget af budgetmyndigheden for regnskabsafslutningen for tidligere års korrektioner i budgettet for 2013, har den foreslået overførsler fra kapitel til kapitel på i alt 203,5 mio. EUR for at kunne afslutte denne budgetpost i 2013.

4. Forbrug af formålsbestemte indtægter til EGFL

Tabellen i bilag 1 viser, at de endelige samlede formålsbestemte indtægter, der er til rådighed i 2013, udgjorde 2 074,6 mio. EUR. Det var 541,6 mio. EUR højere end det oprindeligt forventede beløb på 1 533 mio. EUR.

Forskellen skyldes bl.a., at de formålsbestemte indtægter, der blev overført fra 2012 til 2013, var på 1 245,6 mio. EUR, dvs. 340,6 mio. EUR mere end det beløb på 905 mio. EUR, som oprindeligt var anslået i budgettet. Dette beløb omfattede saldoen på ca. 755 mio. EUR i den midlertidige sukkeromstruktureringsfond, efter at alle forfaldne betalinger under denne fond var foretaget. Det bør nævnes, at de formålsbestemte indtægter, der blev overført fra 2012 til 2013, blev anvendt fuldt ud til at finansiere EGFL's udgifter i budgetåret 2013.

Derudover beløb de nyligt opkrævede formålsbestemte indtægter i 2013 sig til 828,9 mio. EUR sammenlignet med de 628 mio. EUR, der var afsat i budgettet. Dette skyldes hovedsagelig, at Kommissionen traf endnu en beslutning om efterprøvende regnskabsafslutning i 2013. Den del af de nyligt opkrævede formålsbestemte indtægter, som ikke bliver anvendt i 2013, overføres til EGFL-budgettet for 2014, hvor de vil blive anvendt til finansiering af udgifter afholdt samme år.

5. Konklusioner

De foreløbige udgifter i EGFL's budget for 2013, herunder overslag for direkte udgifter indtil den 31. december 2013, medfører et overforbrug på 1 339 mio. EUR sammenlignet med de oprindeligt vedtagne budgetbevillinger, som dækkes af de disponible formålsbestemte indtægter på 2 074,6 mio. EUR.

Der vil stadig skulle foretages en række justeringer og overførsler af bevillinger ved årets udgang. Når disse tilpasninger og det finansieringsbehov for 2013-budgettet, som er beskrevet ovenfor, tages i betragtning, anslås det, at det resterende beløb i formålsbestemte indtægter, der skal overføres til EGFL's budget for 2014, vil beløbe sig til ca. 700 mio. EUR. Det bør nævnes, at formålsbestemte indtægter anslået til 615 mio. EUR allerede er taget i betragtning i ændringsskrivelse nr. 2/2014.

[1] Ved artikel 14 i Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget fastsættes, at interne formålsbestemte indtægter kun kan fremføres for ét år. Det er således i den forsvarlige budgetforvaltnings interesse, at disse formålsbestemte indtægter generelt anvendes før de vedtagne bevillinger for den pågældende budgetpost.